钦定古今图书集成/理学汇编/文学典/第120卷 > 《詹事徐府君集序》王僧孺
## 钦定古今图书集成/理学汇编/文学典/第120卷 > 《詹事徐府君集序》王僧孺

君禀灵川岳，悬精辰象，早照珪璋，夙表岐嶷，孝睦天
禀，友爱冥深，故以事显家庭，声著同族。年十九，见召
为国子生，曳裾持卷，实华庠璧有均闭户，靡因馀灶，
每摄齐函丈，左右属目，蓄以邻几之性，加以入神之
资，闻一知二，师逸功倍，游魏阙而不殊江海，入朝廷
而靡异山林。未尝投刺权门，驱车戚里，遨游梁董，去
来贾郭时，春秋犹少，人爵未崇，而清风嘉誉，震灼朝
野。非直俯致贵仕，故可坐享通侯。而绁马悬车，闭门
高枕，耻为诡遇，试此行藏。及皇运聿兴，重氛载廓，君
藏器待时，合犹符契，凌扶摇而高骛，排阊阖而容与，
故位随德显，任与事隆。重以姿仪端润，趋盼淹华，宝
佩鸣风，丰貂映日，从容帷扆，绰有馀辉，自绸缪轩陛，
十有馀载。温树靡答，露事不酬，省中之言无漏，席下
之迹不疑。故以主圣臣贤，应同玺以石投水，如鳞
纵壑，行称表缀，言成模楷。犹复忘彼丰愉，安玆素薄，
衣同屡补，食等三杯，车服不事鲜明，室宇畏其雕奂，
九德无遗，百行备举。至于专心六典，精赜必深；汎游
群籍，菁华无弃，搦札含毫，必弘靡丽。摛绮縠之思，郁
风霞之情，质不伤文，丽而有体。